Ruotsalainen teleoperaattori Telia ilmoitti viime viikolla ostavansa ruotsalaisen Bonnierin televisioliiketoiminnan.

Bonnier omistaa Ruotsin suurimman kaupallisen televisiokanavan TV4:n, suoratoistopalvelu C Moren ja Suomessa MTV:n ja sille uutisia tekevän Mediahub Oy:n. Vajaan miljardin kauppa on enää markkinaviranomaisten sinettiä vaille.

Kauppa on mielenkiintoinen, sillä Ruotsin valtio on Telian suurin omistaja 37 prosentin osuudella. Ruotsissa poliitikot ovat kritikoineet järjestelyä ärtyneenä. Muun muassa Ruotsin elinkeinoministeri Mikael Damberg on sanonut, ettei järjestely ole valtion kannalta tarkoituksenmukainen. Epäily onkin aiheellinen: Ruotsissa on valtiollinen yleisradioyhtiö, ja nyt valtio on suuromistaja myös suurimmassa kaupallisessa tv-yhtiössä.

Suomessa on kaupan suhteen yhtä paljon kummasteltavaa. Mutkan kautta Ruotsin valtio omistaa siis jatkossa myös MTV:tä ja sille uutisia tuottavaa Mediahub Oy:tä.

Mielenkiintoiseksi tilanteen tekee se, että liikenne- ja viestintäministeriö on myöntänyt kolmen miljoonan euron avustuksen MTV Sisällöt Oy:lle uutis- ja ajankohtaistoiminnan ylläpitoon ja laajentamiseen. MTV haki 2,5 miljoonaa euroa MTV3-kanavalle kahtena seuraavana vuotena ja puolta miljoonaa euroa toiminnan laajentamiseen, sillä edessä on esimerkiksi ensi kevään vaalisuma. MTV sai aiemmin joulukuussa yleisen edun kanavan toimiluvan kolmoskanavalleen.

Eli käytännössä Suomen valtio tukee Ruotsin valtion harjoittamaa uutistoimintaa Suomessa.

Telia-kauppa tuskin oli tiedossa, kun MTV:n tukimiljoonista päätettiin. Tuki oli toki outo jo tuolloin, sillä Bonnier ei ole satsannut MTV:n uutistoimintaan läheskään yhtä paljon kuin TV4:ään Ruotsissa. Halutessaan Bonnier olisi voinut satsata suomalaisten uutisiin enemmänkin.

Nyt kuvio on vielä oudompi. Telialta eivät rahat lopu. Jos se satsaa MTV:n uutisiin, kuten se on julkisuudessa luvannut, valtion tukimiljoonat ovat periaatteessa sille täysin tarpeeton pikkulisä. Ruotsin valtion osuus Teliassa ja sen kautta MTV:ssä tekee rakennelmasta joka tapauksessa viestintäpoliittisen kummajaisen.

Tulevaisuus näyttää, miten tosissaan Telia on uutistoiminnan kanssa liikkeellä. Se saattaa hyvinkin olla sille Suomessa vain pakollinen kuluerä, sillä mielenkiinto kohdistunee paljon enemmän MTV:n moniin urheiluohjelmien oikeuksiin, formuloista alkaen, ja viihteeseen kuin uutistoimintaan.

Vaikka Ruotsissa poliitikot ovat kummastelleet järjestelyä, Suomessa on oltu asiasta hiljaa. Kaiketi edes liikenne- ja viestintäministeri Anne Berner (kesk) voisi sanoa jotakin, sillä hän on kaiken lisäksi ainoa ministeri joka on tällä viikolla töissä. Muu hallitus lomailee.